In die Volksraad, op 16 Mei verlede jaar, het 'n mnr. Van der Mervwe, LV (Lid Volksraad) vir Rissik, Pretoria, die volgende tydens die debat oor die Publikasieraad kwyt geraak: 'Soms dink ek as Afrikaner dat ek liewers my kop wil laat sak wanneer ek baie van hierdie sogenaamde Afrikaanse skrywers se uitlatings aanhoor... 'n Mens kry so al die indruk dat die agbare lid vir Parktown (Prog.)Ga naar eind(1) ter wille van sy eie partypolitieke aspirasies sekere van hierdie mannetjies beskerm... Die wet sal sommige van sy verwarde ondersteunertjies verhinder om PRP-politiek deur middel van hul geskrifte te versprei...'
Dit alles het natuurlik uitgeloop op Wegener se teorie, 'n wegdrywing van mekaar, 'n verwydering wat sy amptelike beslag gekry het in die Sensuurwet van 1963; volgens apostaat Abraham JonkerGa naar eind(2) se berugte woorde: 'Politici regeer die land; dit is tyd dat hulle ook die letterkunde beheer'.
Of soos die hoof van ons sensuurmasjien, regter Lammie Snyman verlede jaar in sy uitspraak oor MagersfonteinGa naar eind(3), laat blyk het: Maak nie saak of 'n boek goeie letterkunde is nie, solank dit die 'gemiddelde' leser (vermoedelik 'n soort bang dogtertjie van elf jaar) aanstoot kan gee, of solank dit die veiligheid van die staat mag benadeel, dan verbied ons daardie boek.
Wat die owerheid betref: 'n klein legsteentjie het ek gekry in Rapport, 12.2.78, waar ds. Danie Malan oor sy vader gesê het: 'Ons het die DoppersGa naar eind(4) bespreek. My pa se opsomming van hulle was dat hulle goeie Afrikaners is, waarmee hy blykbaar bedoel het hulle stem vir die N.P....'
Ek moet myself liewer nie aanhaal nie; ek het reeds in 1958 'n roman geskryf, Ons die Afgod, ons maak 'n afgod van ons wit vel. Sedertdien skryf ek blykbaar 'n eiesoortige Afrikaans wat net ek kan waardeer. Aan ware Afrikaners is ek darem dank verskuldig vir my steedsverbeterende grammatika. U moet sien hoe hierdie klongGa naar eind(4) 'n komma of dalk Anglisistiese voorsetsel met valkogies regsien. Wetend dat as ek een foutjie maak, ekskuus, begaan, ek onmiddellik kommunis en vyand van Afrikaans is.
Soos alle regerings maar het die N.P. 'n belangrike administratiewe rol wat betref materiële aspekte van onderwys, tweetaligheid, kultuursubsidies en so meer; maar pote eerder as hande wanneer dit by die skeppende of geestelike aspekte van 'n taal kom. Ek sidder soms as ek hoor watter amptenaarsgebombas vanuit Pretoria of vanaf die SAUKGa naar eind(5) as Afrikaans die wêreld indreun. Of vergelyk Eugène Marais se 'Dans van die reën'-gedig, met bv. dít van 'n dr. P.J. Meyer: 'Die Afrikaner se volledige werklikheid is die werklikheid gevat in en deur sy vernemend-begrypend-verklarende gemeenskaplike moedertaaldenke vanuit sy Protestants-Christelike geestesinstelling...'
Ek kan nog uitwy oor aspekte van taalvervalsing deur regeringsamptenare; soos bv. minister J. Kruger se onlangse vertolking van 'Dit laat my koud' as synde gans anders as 'It leaves me cold'; of bespiegel oor die verbywaai van verlepte herfsblare soos Segregasie, Apartheid, Parallelle Ontwikkeling, Plurale Betrekkinge... Soos die Kaapse Vlakte dit noem: 'Die seimde ou parseltjie, net elke slag met 'n anner label'Ga naar eind(6).